title: Prima Directivă a Comisiei din 28 septembrie 1977 de modificare a anexelor la Directiva 68/193/CEE a Consiliului privind comercializarea materialului pentru înmulțirea vegetativă a viței de vie

text:
               03/Volumul 02

               RO

               Jurnalul Ofícial al Uniunii Europene

               240

         31977L0629

               L 257/27

               JURNALUL OFÍCIAL AL UNIUNII EUROPENE

      PRIMA DIRECTIVĂ A COMISIEI

   din 28 septembrie 1977
   de modificare a anexelor la Directiva 68/193/CEE a Consiliului privind comercializarea materialului pentru înmulțirea vegetativă a viței de vie
   (77/629/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 68/193/CEE a Consiliului din 9 aprilie 1968 privind comercializarea materialului pentru înmulțirea vegetativă a viței de vie (1), modificată ultima dată de Directiva 74/648/CEE a Consiliului (2), în special articolul 17a,
   întrucât, ținând seama de progresele din știință și tehnică, anexele la directiva menționată mai sus trebuie modificate din motivele prezentate mai jos;
   întrucât condițiile stabilite în directivă pentru cultivarea materialului de înmulțire a viței de vie trebuie îmbunătățite în așa fel încât să țină seama de efectele organismelor dăunătoare, în special atunci când este vorba de boli virotice sau de vectorii acestora;
   întrucât textul în limba germană al directivei trebuie corectat;
   întrucât trebuie să se țină seama de noua tehnică pentru sortarea butașilor de altoire aeriană;
   întrucât, pentru a dispune cât mai curând posibil de pepiniere sănătoase de viță de vie, etichetele oficiale trebuie, într-o primă fază, să ofere informații suplimentare și opționale privind proveniența materialului de bază obținute în timpul testelor pentru viruși oficial recunoscute;
   întrucât măsurile prevăzute în prezenta directivă sunt în concordanță cu avizul Comitetului permanent pentru semințe și materiale de înmulțire agricole, horticole și forestiere,
   ADOPTĂ PREZENTA DIRECTIVĂ:
   Articolul 1
   Anexa I la Directiva 68/193/CEE a Consiliului se modifică după cum urmează:

               1.

               în partea I punctul 3 cuvintele „organisme dăunătoare, în special viruși” se înlocuiesc cu „organisme dăunătoare sau vectorii lor, în special nematozii care poartă boli virotice.”;

               2.

               în textul german, în partea I punctul 5, „Kurzknotigkeit” se înlocuiește cu „Reisigkrankheit”;

               3.

               textul din partea I punctul 6 se înlocuiește cu textul următor:
               6.   Procentul de pierderi atribuite organismelor dăunătoare nu va depăși:

                           —

                           5 % în pepinierele de plantații mamă destinate producției de material de înmulțire certificat și

                           —

                           10 % în pepinierele de plantații mamă destinate producției de material de înmulțire standard.

                     Dacă pierderile pot fi atribuite altor cauze decât sănătatea plantelor și dacă procentul de pierderi depășește cifrele de mai sus, atunci acele cauze se înregistrează în dosar.”.

         Articolul 2
   În anexa II partea III punctul 1, textul de la litera B este înlocuit cu următorul:

      „B.   Lungimea

                  (a)

                  butași portaltoi pentru altoire: lungimea minimă de la partea cea mai de jos a celui mai de jos nod luând în considerare internodul cel mai de sus, 1–0,5 m;

                  (b)

                  butași de pepinieră: lungimea minimă de la partea cea mai de jos a celui mai de jos nod luând în considerare internodul cel mai de sus, 55 cm, în cazul Vitis vinifera 30 cm;

                  (c)

                  butași de altoire:

                              —

                              cu cinci ochi folosibili, lungimea minimă de la partea cea mai de jos a celui mai de jos nod luând în considerare internodul cel mai de sus, 50 cm;

                              —

                              cu un ochi folosibil, lungimea minimă 6,5 cm; tăietura se va face la o distanță minimă de 1,5 cm deasupra ochiului și 5 cm sub ochi.”.

   Articolul 3
   În Anexa III, textul de la punctul 3 se înlocuiește cu următorul:

                  Tipul

                  Numărul

            „3.   Butași de altoire aeriană

                              –

                              cu cinci ochi folosibili

                  100 sau 200

                              –

                              cu un ochi folosibil

                  500 sau multiplu al acestuia”

   Articolul 4
   Anexa IV se modifică după cum urmează:

               1.

               se inserează după partea A:
               „B.   Informații suplimentare permise pentru materialul de înmulțire de bază și pentru materialul de înmulțire certificat:
               «Materialul de bază/materialele unui stadiu vegetativ anterior materialului de bază au fost testate de … (autoritatea desemnată) și au fost confirmate ca neavând … (boala virotică) conform … (metoda de testare)».
               Pentru materialul de înmulțire de bază și pentru materialul certificat această informație se poate referi la răsucirea frunzei la vița de vie și scurt-nodarea viței de vie, iar în cazul portaltoiurilor și la pătarea clorotică a frunzei. Testele trebuie să fi fost făcute pe o perioadă de minimum trei ani de către o autoritate recunoscută și controlată oficial.
               Se pot folosi următoarele metode de testare:

                           —

                           pentru toate bolile virotice metoda de indexare în cazul plantelor viței de vie;

                           —

                           pentru scurt-nodarea viței de vie, pe lângă metodele precedente, metoda de indexare în cazul plantelor erbacee, precum și metoda serologică.”

               2.

               partea B devine partea C.

         Articolul 5
   Statele membre iau măsurile necesare pentru intrarea în vigoare a actelor cu putere de lege și a actelor administrative pentru a se conforma dispozițiilor prezentei directive la 1 iulie 1978.
   Articolul 6
   Directiva se adresează statelor membre.

      Adoptată la Bruxelles, 28 septembrie 1977.

            Pentru Comisie

         Finn GUNDELACH

            Vicepreședinte

      (1)  JO L 93, 17.4.1968, p. 15.

      (2)  JO L 352, 28.12.1974, p. 43.


title: Directiva 2001/32/CE a Comisiei din 8 mai 2001 de identificare a zonelor comunitare protejate, expuse la anumite riscuri fitosanitare, și de abrogare a Directivei 92/76/CEE

text:
               03/Volumul 37

               RO

               Jurnalul Ofícial al Uniunii Europene

               108

         32001L0032

               L 127/38

               JURNALUL OFÍCIAL AL UNIUNII EUROPENE

      DIRECTIVA 2001/32/CE A COMISIEI

   din 8 mai 2001
   de identificare a zonelor comunitare protejate, expuse la anumite riscuri fitosanitare, și de abrogare a Directivei 92/76/CEE
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a organismelor dăunătoare pentru plante sau pentru produsele din plante și împotriva răspândirii lor pe teritoriul Comunității (1), în special articolul 2 alineatul (1) litera (h) primul paragraf,
   având în vedere solicitările Danemarcei, Greciei, Spaniei, Franței, Irlandei, Italiei, Austriei, Portugaliei, Finlandei, Suediei și Regatului Unit,
   întrucât:

               (1)

               În conformitate cu dispozițiile Directivei 2000/29/CE, se pot stabili „zonele protejate” expuse la anumite riscuri fitosanitare și, prin urmare, se poate acorda o protecție specială în condiții compatibile cu piața internă. Aceste zone au fost stabilite de Directiva 92/76/CEE a Comisiei din 6 octombrie 1992 de identificare a zonelor comunitare protejate, expuse la anumite riscuri fitosanitare (2), astfel cum a fost modificată ultima dată prin Directiva 2000/23/CE (3).

               (2)

               De atunci, s-au înregistrat îmbunătățiri importante în privința stării de sănătate a plantelor în unele din zonele respective identificate inițial ca zone protejate în ceea ce privește organismele dăunătoare respective.

               (3)

               Din informațiile furnizate de Danemarca, rezultă că nu mai este oportună menținerea zonei protejate identificate pentru Danemarca cu privire la Bemisia tabaci Genn. (populații europene) și la virusul petelor de bronz.

               (4)

               Anumite dispoziții privind măsurile de protecție din Portugalia împotriva Gonipterus scutellatus Gyll. și din Regatul Unit și Irlanda împotriva Pissodes spp. (european) ar trebui modificate pentru a se ține seama de distribuția actuală a acestor organisme în țările respective.

               (5)

               Din informațiile furnizate de Regatul Unit și Suedia rezultă că după reorganizarea guvernamentală locală ar trebui să se modifice delimitarea zonelor protejate respective în ceea ce privește Dendroctonus micans Kugelan și Leptinotarsa decemlineata Say.

               (6)

               În conformitate cu Directiva 92/76/CEE, Austria, Irlanda și regiunile Apulia, Emilia-Romagna, Lombardia și Veneto din Italia au fost identificate provizoriu ca zone protejate în ceea ce privește Erwinia amylovora (Burr.) Winsl. și colab. pentru o perioadă care expiră la 31 martie 2001.

               (7)

               Din informațiile furnizate de Irlanda rezultă că identificarea provizorie a zonelor protejate pentru Irlanda cu privire la Erwinia amylovora (Burr.) Winsl. și colab. ar trebui prelungită pentru o perioadă de timp limitată.

               (8)

               Din informațiile furnizate de Austria și Italia rezultă că anumite zone din Austria și Italia nu ar trebui să mai fie identificate ca zone protejate cu privire la Erwinia amylovora (Burr.) Winsl. și colab., în timp ce alte zone ar trebui identificate ca zone protejate cu privire la Erwinia amylovora (Burr.) Winsl. și colab. pentru o perioadă de timp limitată.

               (9)

               Din informațiile furnizate de Franța rezultă că anumite zone din Franța nu ar trebui să mai fie identificate ca zone protejate cu privire la Erwinia amylovora (Burr.) Winsl. și colab.

               (10)

               Din informațiile furnizate de Regatul Unit rezultă că identificarea provizorie a zonei protejate pentru Regatul Unit cu privire la virusul rizomaniei ar trebui prelungită pentru o perioadă limitată de timp.

               (11)

               În consecință, este necesară modificarea listei existente a zonelor protejate. Pentru claritate, ar trebui să se adopte o listă nouă cu aceste zone. Prin urmare, Directiva 92/76/CEE ar trebui abrogată. Având în vedere continuitatea problemelor fitosanitare, prezenta directivă ar trebui să intre în vigoare și să fie adoptată cât se poate de repede.

               (12)

               Măsurile prevăzute de prezenta directivă sunt conforme cu avizul Comitetului permanent fitosanitar,

         ADOPTĂ PREZENTA DIRECTIVĂ:
   Articolul 1
   Zonele comunitare specificate în lista din anexă se identifică prin prezenta ca „zonele protejate” menționate la primul paragraf de la articolul 2 alineatul (1) litera (h) din Directiva 2000/29/CE, cu privire la organismul(ele) dăunător(oare) prezentate în lista din anexă în dreptul numelor acestora.
   În conformitate cu litera (b) punctul 2, pentru Irlanda, Italia (Emilia-Romagna: provinciile Forlí-Cesena, Parma, Piacenza și Rimini; Lombardia; Trentino-Alto Adige: provincia autonomă Bolzano; Veneto) și pentru Austria (Burgenland, Kärnten, Niederösterreich, Osttirol, Steiermark, Wien), zonele menționate se identifică până la 31 martie 2002.
   În conformitate cu litera (d) punctul 1, zona menționată din Regatul Unit se identifică până la 31 martie 2002.
   Articolul 2
   Prelungirea termenului de identificare peste datele specificate la articolul 1 și modificările listei cu zone protejate menționate las articolul 1 se fac în conformitate cu procedura stabilită la articolul 18 din Directiva 2000/29/CE, luându-se în considerare rezultatele examinărilor corespunzătoare realizate conform condițiilor comunitare, sub supravegherea experților Comisiei.
   Articolul 3
   (1)   Statele membre pun în aplicare actele cu putere de lege și actele administrative necesare aducerii la îndeplinire a prezentei directive până la 21 mai 2001. Statele membre informează de îndată Comisia cu privire la aceasta. Statele membre aplică aceste dispoziții începând cu data de 22 mai 2001. Statele membre informează de îndată Comisia cu privire la aceasta. Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică de îndată Comisiei dispozițiile de drept intern pe care le adoptă în domeniul reglementat de prezenta directivă. Comisia informează celelalte state membre cu privire la aceasta.
   Articolul 4
   Directiva 92/76/CEE se abrogă de la 22 mai 2001.
   Articolul 5
   Prezenta directivă intră în vigoare la data publicării în Jurnalul Oficial al Comunităților Europene.

   Se aplică de la 22 mai 2001.
   Articolul 6
   Prezenta directivă se adresează statelor membre.

      Adoptată la Bruxelles, 8 mai 2001.

            Pentru Comisie

         David BYRNE

            Membru al Comisiei

      (1)  JO L 169, 10.7.2000, p. 1.

      (2)  JO L 305, 21.10.1992, p. 12.

      (3)  JO L 103, 28.4.2000, p. 72.
   ANEXĂ
   ZONELE COMUNITARE IDENTIFICATE CA „ZONE PROTEJATE” CU PRIVIRE LA ORGANISMUL(ELE) SPECIFICAT(E) ÎN LISTĂ ÎN DREPTUL DENUMIRII ACESTORA

               Organisme dăunătoare

               Zonele protejate de pe teritoriul țărilor

         (a)   Insecte, acarieni și nematode, în toate etapele de dezvoltare a acestora

               1. Anthonomus grandis (Boh.)

               Grecia, Spania (Andalusia, Catalonia, Extremadura, Murcia, Valencia)

                           2.

                              Bemisia tabaci Genn. (populații europene)

               Irlanda, Portugalia (Alentejo, Azores, Beira Interior, Beira Litoral, Entre Douro e Minho, Madeira, Ribatejo e Oeste și Trás-os-Montes), Finlanda, Suedia, Regatul Unit

               3. Cephalcia lariciphila (Klug.)

               Irlanda, Regatul Unit (Irlanda de Nord, Insula Man și Jersey)

               4. Dendroctonus micans Kugelan

               Grecia, Irlanda, Regatul Unit (Scoția, Irlanda de Nord, Jersey, Anglia: următoarele comitate, districte și autorități unitare: Barnsley, Bath și North East Somerset, Bedfordshire, Bournemouth, Bracknell Forest, Bradford, Bristol, Brighton și Hove, Buckinghamshire, Calderdale, Cambridgeshire, Cornwall, Cumbria, Darlington, Devon, Doncaster, Dorset, Durham, East Riding of Yorkshire, East Sussex, Essex, Gateshead, Greater London, Hampshire, Hartlepool, Hertfordshire, Kent, Kingston Upon Hull, Kirklees, Leeds, Leicester City, Lincolnshire, Luton, Medway Council, Middlesbrough, Milton Keynes, Newbury, Newcastle Upon Tyne, Norfolk, Northamptonshire, Northumberland, North Lincolnshire, North East Lincolnshire, North Tyneside, North West Somerset, Nottingham City, Nottinghamshire, Oxfordshire, Peterborough, Plymouth, Poole, Portsmouth, Reading, Redcar și Cleveland, Rochdale, Rotherham, Rutland, Sheffield, Slough, Somerset, Southend, Southampton, South Tyneside, Stockton-on-Tees, Suffolk, Sunderland, Surrey, Swindon, Thurrock, Torbay, Wakefield, West Sussex, Windsor și Maidenhead, Wokingham, York, Insula Man, Insula Wight, Insulele Scilly și următoare porțiuni din comitate, districte și autorități unitare: Derby City: partea din autoritatea unitară care se situează la nord de limita nordică a drumului A52(T) împreună cu partea din autoritatea unitară care se situează la nord de drumul A6(T); Derbyshire: partea comitatului care se situează la nord de limita nordică a drumului A52(T) și acea parte a comitatului care se situează la nord de limita nordică a drumului A6(T); Gloucestershire: partea comitatului care se situează la est de limita estică a drumului Fosse Way Roman; Leicestershire: partea din comitat care se situează la est de limita estică a drumului Fosse Way Roman, împreună cu partea din comitat care se situează la est de limita estică a drumului B4114 și partea din comitat care se situează la est de limita estică a autostrăzii M1; North Yorkshire: întregul comitat, cu excepția părții din comitat care cuprinde districtul Craven; South Gloucestershire: partea din autoritatea unitară care se situează la sud de limita sudică a autostrăzii M4; Warwickshire: partea din comitat care se situează la est de limita estică a drumului Fosse Way Roman; Wiltshire: partrea din comitat care se situează la sud de limita sudică a autostrăzii M4 și partea din comitat care se situează la est de limita estică a drumului Fosse Way Roman)

               5. Gilpinia hercyniae (Hartig)

               Grecia, Irlanda, Regatul Unit (Irlanda de Nord, Insula Man și Jersey)

               6. Globodera pallida (Stone) Behrens

               Finlanda

               7. Gonipterus scutellatus Gyll

               Grecia, Portugalia (Azore; districtul Beja: toate concelhos, districtul Lastelo Branco: concelhos de Lastelo Branco, Fundão și Penamacôr, Idanha-a-Nova; districtul Évora, cu excepția concelhos de Montemor-O-Novo, Mora și Vendas Novas; districtul Faro: toate concelhos; districtul Portalegre: concelhos de Arronches, Campo Maior, Elvas, Fronteira, Monforte și Sousel)

               8. Ips amitinus Eichhof

               Grecia, Franța (Corsica), Irlanda, Regatul Unit

               9. Ips cembrae Heer

               Grecia, Irlanda, Regatul Unit (Irlanda de Nord și Insula Man)

               10. Ips duplicatus Sahlberg

               Grecia, Irlanda, Regatul Unit

               11. Ips sexdentatus Boerner

               Irlanda, Regatul Unit (Irlanda de Nord și Insula Man)

               12. Ips typographus Heer

               Irlanda, Regatul Unit

               13. Leptinotarsa decemlineata Say

               Spania (Ibiza și Menorca), Irlanda, Portugalia (Azore și Madeira), Finlanda (districtele Åland, Håme, Kymi, Pirkanmaa, Satakunta, Turku, Uusimaa), Suedia (comitatele Blekroge, Gotlands, Halland, Kalmar și Skåne), Regatul Unit

               14. Matsuccocus feytaudi Duc.

               Franța (Corsica)

               15. Sternochetus mangiferae Fabricius

               Spania (Granada și Malaga), Portugalia (Alentejo, Algarve și Madeira)

                           16.

                              Thaumetopoea pityocampa (Den. și Schiff.)

               Spania (Ibiza)

         (b)   Bacterii

                           1.

                              Curtobacterium flaccumfaciens pv. flaccumfaciens (Hedges) Col.

               Grecia, Spania, Portugalia

                           2.

                              Erwinia amylovora (Burr.) Winsl. și colab.

               Spania, Franța (Corsica), Irlanda, Italia (Abruzzi; Basilicata; Campania; Emilia-Romagna: provinciile Forlí-Cesena, Parma, Piacenza și Rimini; Friuli-Venezia Giulia; Lazio; Liguria; Lombardia; Marche; Molise; Piedmont; Apulia; Sardinia; Sicilia; Toscana; Trentino-Alto Adige: provinciile autonome Bolzano și Trento; Umbria; Valle d'Aosta; Veneto), Austria (Burgenland, Carinthia, Austria Inferioară, Tirolul de Est, Styria, Viena), Portugalia, Finlanda, Regatul Unit (Irlanda de Nord, Insula Man și Insulele Channel)

         (c)   Ciuperci

               1. Glomerella gossypii Edgerton

               Grecia

               2. Gremmeniella abietina Morelet

               Irlanda, Regatul Unit (Irlanda de Nord)

                           3.

                              Hypoxylon mammatum (Wahl.) J Miller

               Irlanda, Regatul Unit (Irlanda de Nord)

         (d)   Virusuri și organisme asemănătoare virusurilor

               1. Virusul rizomaniei

               Danemarca, Franța (Bretania), Irlanda, Portugalia (Azore), Finlanda, Suedia, Regatul Unit

               2. Virusul petelor de bronz (TSWV)

               Finlanda, Suedia

                           3.

                           Virusul Citrus tristeza (specii europene) dăunător pentru fructele de Citrus L., Fortunella Swingle, Poncirus Raf. și hibrizii acestora, cu frunze și pedunculi

               Grecia, Franța (Corsica), Italia, Portugalia


title: Directiva 2011/23/UE a Comisiei din 3 martie 2011 de modificare a Directivei 91/414/CEE a Consiliului în vederea includerii triflumuronului ca substanță activă  Text cu relevanță pentru SEE

text:
               4.3.2011

               RO

               Jurnalul Oficial al Uniunii Europene

               L 59/29

         DIRECTIVA 2011/23/UE A COMISIEI
   din 3 martie 2011
   de modificare a Directivei 91/414/CEE a Consiliului în vederea includerii triflumuronului ca substanță activă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a fazei a treia din programul de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care trebuie evaluate în vederea eventualei lor includeri în anexa I la Directiva 91/414/CEE. Lista respectivă includea triflumuronul. Prin Decizia 2009/241/CE a Comisiei (4), s-a hotărât neincluderea substanței triflumuron în anexa I la Directiva 91/414/CEE.

               (2)

               În conformitate cu articolul 6 alineatul (2) din Directiva 91/414/CEE, notificatorul inițial (denumit în continuare „solicitantul”) a transmis o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor detaliate de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (3)

               Cererea a fost transmisă Italiei, care a fost desemnată stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificarea substanței active și utilizările recomandate sunt identice cu cele care au constituit obiectul Deciziei 2009/241/CE. Cererea respectivă este conformă, de asemenea, cu celelalte cerințe de fond și de procedură de la articolul 15 din Regulamentul (CE) nr. 33/2008.

               (4)

               Italia a evaluat noile informații și date transmise de către solicitant și a pregătit un raport suplimentar. La data de 5 martie 2010, raportul respectiv a fost transmis Autorității Europene pentru Siguranța Alimentară (denumită în continuare „autoritatea”) și Comisiei.

               (5)

               Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, raportul suplimentar a fost reexaminat inter pares de către statele membre și de către autoritate. Autoritatea a prezentat apoi Comisiei, la data de 9 decembrie 2010 (6), concluzia sa referitoare la triflumuron. Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la data de 28 ianuarie 2011 sub forma raportului de reexaminare al Comisiei privind triflumuronul.

               (6)

               Raportul suplimentar elaborat de statul membru raportor și noua concluzie emisă de autoritate se concentrează asupra aspectelor care au condus la neincludere. Aceste aspecte se refereau, în special, pe baza informațiilor disponibile, la faptul că nu s-a demonstrat că expunerea consumatorilor este acceptabilă din cauza lipsei datelor cu privire la natura și nivelul reziduurilor relevante. De fapt, nu a fost posibil să se realizeze o evaluare a riscurilor acute pentru metabolitul M07 (7), întrucât datele nu au fost suficiente pentru alocarea unei doze acute de referință pentru metabolitul în cauză. În plus, nu existau suficiente date pentru a stabili o definiție adecvată a reziduurilor, precum și pentru a estima nivelul de reziduuri din produsele prelucrate pe bază de fructe.

               (7)

               Noile informații transmise de către solicitant au permis efectuarea unei evaluări a expunerii consumatorilor. Informațiile disponibile în prezent indică faptul că expunerea consumatorilor este acceptabilă.

               (8)

               În consecință, datele și informațiile suplimentare furnizate de solicitant permit eliminarea aspectelor specifice care au condus la neincludere. Nu s-a ridicat nicio altă problemă de ordin științific.

               (9)

               Diferitele examinări efectuate au arătat că produsele de protecție a plantelor care conțin triflumuron pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și detaliate în raportul de reexaminare întocmit de Comisie. Prin urmare, este necesar ca triflumuronul să fie inclus în anexa I, pentru a garanta că autorizațiile pentru produsele de protecție a plantelor care conțin această substanță activă pot fi acordate, în toate statele membre, în conformitate cu dispozițiile directivei respective.

               (10)

               Fără a aduce atingere acestei concluzii, este necesar să se obțină informații de confirmare privind anumite aspecte specifice. Articolul 6 alineatul (1) din Directiva 91/414/CEE prevede că includerea unei substanțe în anexa I poate fi supusă unor condiții. Prin urmare, este oportun să se ceară solicitantului să furnizeze informații suplimentare cu privire la riscul pe termen lung pentru păsări, riscul pentru nevertebratele marine și riscul pentru dezvoltarea larvelor de albine.

               (11)

               Prin urmare, Directiva 91/414/CEE ar trebui modificată în consecință.

               (12)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 30 septembrie 2011, cel târziu. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   Prezenta directivă intră în vigoare la 1 aprilie 2011.
   Articolul 4
   Prezenta directivă se adresează statelor membre.

      Adoptată la Bruxelles, 3 martie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 71, 17.3.2009, p. 59.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară: Conclusion on the peer review of the pesticide risk assessment of the active substance triflumuron (Concluzia reexaminării inter pares a evaluării riscului utilizării ca pesticid a substanței active triflumuron) EFSA Journal 2011; 9(1):1941. [81 pp.]. doi:10.2903/j.efsa.2010.1941. Disponibil la adresa: www.efsa.europa.eu/efsajournal.htm.

      (7)  4-trifluoro-metoxianilină

      ANEXĂ
      La sfârșitul tabelului din anexa I la Directiva 91/414/CEE se adaugă următoarea rubrică:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Intrare în vigoare

                     Expirarea includerii

                     Dispoziții specifice

                     „328

                     triflumuron
                     Nr. CAS: 64628-44-0
                     Nr. CIPAC: 548

                     1-(2-clorobenzoil-)-3-[4-trifluorometoxifenil]uree

                     ≥ 955 g/kg
                     Impurități:

                                 —

                                    N,N’-bis-[4-(trifluorometoxi)fenil]uree: maximum 1 g/kg

                                 —

                                 4-trifluoro-metoxianilină: maximum 5 g/kg

                     1 aprilie 2011

                     31 martie 2021

                     PARTEA A
                     Se pot autoriza numai utilizările ca insecticid.
                     PARTEA B
                     Pentru punerea în aplicare a principiilor uniforme prevăzute în anexa VI, se va ține seama de concluziile raportului de reexaminare privind triflumuronul, în special anexele I și II, în versiunea definitivă elaborată de Comitetul permanent pentru lanțul alimentar și sănătatea animală din 28 ianuarie 2011.
                     În cadrul acestei evaluări generale, statele membre țin cont în special de:

                                 —

                                 protecția mediului acvatic;

                                 —

                                 protecția albinelor melifere. Condițiile de autorizare includ, după caz, măsuri de reducere a riscurilor.

                           Condițiile de autorizare includ, după caz, măsuri de reducere a riscurilor.
                     Statele membre în cauză se asigură că solicitantul transmite Comisiei informații de confirmare cu privire la riscul pe termen lung pentru păsări, riscul pentru nevertebratele acvatice și riscul pentru dezvoltarea larvelor de albine.
                     Statele membre în cauză se asigură că solicitantul transmite aceste informații Comisiei până la data de 31 martie 2013.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva 2008/25/CE a Parlamentului European și a Consiliului din 11 martie 2008 de modificare a Directivei 2002/87/CE privind supravegherea suplimentară a instituțiilor de credit, a societăților de asigurări și a firmelor de investiții care aparțin unui conglomerat financiar, în ceea ce privește competențele de executare conferite Comisiei

text:
               20.3.2008

               RO

               Jurnalul Oficial al Uniunii Europene

               L 81/40

      DIRECTIVA 2008/25/CE A PARLAMENTULUI EUROPEAN ȘI A CONSILIULUI

   din 11 martie 2008
   de modificare a Directivei 2002/87/CE privind supravegherea suplimentară a instituțiilor de credit, a societăților de asigurări și a firmelor de investiții care aparțin unui conglomerat financiar, în ceea ce privește competențele de executare conferite Comisiei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 47 alineatul (2),
   având în vedere propunerea Comisiei,
   având în vedere avizul Comitetului Economic și Social European (1),
   având în vedere avizul Băncii Centrale Europene (2),
   hotărând în conformitate cu procedura prevăzută la articolul 251 din tratat (3),
   întrucât:

               (1)

               Directiva 2002/87/CE a Parlamentului European și a Consiliului (4) prevede că anumite măsuri urmează să fie adoptate în conformitate cu Decizia 1999/468/CE a Consiliului din 28 iunie 1999 privind stabilirea normelor privind exercitarea competențelor de executare conferite Comisiei (5).

               (2)

               Decizia 1999/468/CE a fost modificată prin Decizia 2006/512/CE, care a introdus procedura de reglementare cu control pentru adoptarea măsurilor care au un domeniu general de aplicare și care sunt destinate să modifice elemente neesențiale ale unui act de bază adoptat în conformitate cu procedura prevăzută la articolul 251 din tratat, printre altele, prin eliminarea unora dintre aceste elemente sau prin completarea actului cu noi elemente neesențiale.

               (3)

               În conformitate cu declarația Parlamentului European, a Consiliului și a Comisiei (6) cu privire la Decizia 2006/512/CE, pentru ca procedura de reglementare cu control să se aplice actelor adoptate în conformitate cu procedura prevăzută la articolul 251 din tratat care sunt deja în vigoare, aceste acte trebuie să fie adaptate în conformitate cu procedurile aplicabile.

               (4)

               Comisia ar trebui să fie împuternicită să adopte măsurile necesare pentru punerea în aplicare a Directivei 2002/87/CE, pentru a clarifica aspectele tehnice ale unora dintre definițiile menționate în respectiva directivă, în special pentru a ține seama de evoluțiile piețelor financiare și ale tehnicilor prudențiale, dar și pentru a asigura aplicarea uniformă a respectivei directive în cadrul Comunității. Deoarece măsurile respective au un domeniu general de aplicare și sunt destinate să modifice elemente neesențiale ale Directivei 2002/87/CE, printre altele, prin completarea respectivei directive cu noi elemente neesențiale, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

               (5)

               Directiva 2002/87/CE prevede o limitare în timp a competențelor de executare conferite Comisiei. În declarația lor cu privire la Decizia 2006/512/CE, Parlamentul European, Consiliul și Comisia au subliniat că decizia respectivă oferă o soluție orizontală și satisfăcătoare la solicitările Parlamentului European vizând controlul aplicării actelor adoptate în cadrul procedurii de codecizie și că, prin urmare, competențele de executare ar trebui să fie conferite Comisiei fără o limitare în timp. Parlamentul European și Consiliul au declarat, de asemenea, că vor asigura adoptarea, cât mai rapid cu putință, a propunerilor vizând abrogarea dispozițiilor care prevăd o limitare în timp pentru delegarea către Comisie a competențelor de executare. Ca urmare a introducerii procedurii de reglementare cu control, ar trebui să fie eliminată dispoziția prin care se instituie, în Directiva 2002/87/CE, respectiva limitare în timp.

               (6)

               Comisia ar trebui să evalueze periodic funcționarea dispozițiilor privind competențele de executare care îi sunt conferite, pentru a permite Parlamentului European și Consiliului să determine dacă domeniul de aplicare al acestor competențe și normele de procedură impuse Comisiei sunt adecvate și asigură atât eficiența, cât și responsabilitatea democratică.

               (7)

               Directiva 2002/87/CE ar trebui, prin urmare, să fie modificată în mod corespunzător.

               (8)

               Deoarece modificările aduse Directivei 2002/87/CE prin prezenta directivă sunt de natură tehnică și se referă numai la procedura comitetului, acestea nu trebuie să fie transpuse de statele membre. Prin urmare, nu este necesar să se prevadă dispoziții în acest sens,

         ADOPTĂ PREZENTA DIRECTIVĂ:
   Articolul 1
   Modificări
   Directiva 2002/87/CE se modifică după cum urmează:

               1.

               Articolul 20 alineatul (1) se modifică după cum urmează:

                           (a)

                           cuvintele „în conformitate cu procedura prevăzută la articolul 21 alineatul (2),” se elimină;

                           (b)

                           se adaugă un paragraf cu textul următor:
                           „Măsurile respective, destinate să modifice elemente neesențiale ale prezentei directive, printre altele prin completarea acesteia, se adoptă în conformitate cu procedura de reglementare cu control menționată la articolul 21 alineatul (2).”

               2.

               Articolul 21 se modifică după cum urmează:

                           (a)

                           alineatul (2) se înlocuiește cu următorul text:
                           „(2)   Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din respectiva decizie.”;

                           (b)

                           alineatele (3) și (4) se înlocuiesc cu următorul text:
                           „(3)   Până la 31 decembrie 2010 și, ulterior, cel puțin o dată la trei ani, Comisia reexaminează dispozițiile referitoare la competențele sale de executare și prezintă Parlamentului European și Consiliului un raport cu privire la modul în care aceste competențe au fost exercitate. În acest raport Comisia analizează, în special, necesitatea de a propune modificări la prezenta directivă, pentru a asigura un domeniu de aplicare adecvat al competențelor de executare conferite Comisiei. Concluzia privind necesitatea de a aduce sau nu eventuale modificări este însoțită de o motivare detaliată. Raportul este însoțit, dacă este necesar, de o propunere legislativă de modificare a dispozițiilor prin care se conferă Comisiei competențe de executare.”

         Articolul 2
   Intrarea în vigoare
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 3
   Destinatari
   Prezenta directivă se adresează statelor membre.

      Adoptată la Strasbourg, 11 martie 2008.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         J. LENARČIČ

      (1)  JO C 161, 13.7.2007, p. 45.

      (2)  JO C 39, 23.2.2007, p. 1.

      (3)  Avizul Parlamentului European din 14 noiembrie 2007 (nepublicat încă în Jurnalul Oficial) și Decizia Consiliului din 3 martie 2008.

      (4)  JO L 35, 11.2.2003, p. 1. Directivă modificată prin Directiva 2005/1/CE (JO L 79, 24.3.2005, p. 9).

      (5)  JO L 184, 17.7.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).

      (6)  JO C 255, 21.10.2006, p. 1.